钦定古今图书集成/明伦汇编/官常典/第188卷 > 刘宽
## 钦定古今图书集成/明伦汇编/官常典/第188卷 > 刘宽

按《后汉书》本传：“宽字文饶，弘农华阴人也。父崎，顺帝
时为司徒。宽尝行，有人失牛者，乃就宽车中认之。宽
无所言，下驾步归。有顷，认者得牛而送还，叩头谢曰：
‘惭负长者，随所刑罪。宽曰：‘物有相类，事容脱误，幸劳
见归，何为谢之’？州里服其不校。桓帝时，大将军辟，五
迁司徒长史。时京师地震，特见询问。再迁，出为东海’”
相。延熹八年，征拜尚书令，迁南阳太守。典历三郡，温
仁多恕，虽在仓卒，未尝疾言遽色。常以为“齐之以刑，
民免而无耻。”吏人有过，但用蒲鞭罚之，示辱而已，终
不加苦。事有功善，推之自下。灾异或见，引躬克责。每
行县，止息亭传，辄引学官祭酒及处士诸生执经对
讲。见父老慰以农里之言，少年勉以孝悌之训，人感
德兴行，日有所化。灵帝初，征拜大中大夫，侍讲华光
殿，迁侍中，赐衣一袭，转屯骑校尉，迁宗正，转光禄勋。
熹平五年，代许训为太尉。灵帝颇好学蓺，每引见宽，
常令讲经。宽常于坐被酒睡伏。帝问：“太尉醉邪？”宽仰
对曰：“臣不敢醉，但任重责大，忧心如醉。”帝重其言。宽
简略嗜酒，不好盥浴，京师以为谚。尝坐客遣苍头市
酒，迂久大醉而还。客不堪之，骂曰：“畜产！”宽须臾遣人
视奴，疑必自杀，顾左右曰：“此人也，骂言畜产，辱孰甚
焉，故吾惧其死也。”夫人欲试宽，令恚，伺当朝会，装严
已讫，使侍婢奉肉羹，翻污朝衣。婢遽收之，宽神色不
异，乃徐言曰：“羹烂汝手。”其性度如此，海内称为长者。
后以日食策免，拜卫尉。光和三年，复代段颎为太尉。
在职三年，以日变免，又拜永乐少府，迁光禄勋。以先
策黄巾逆谋，以事上闻，封逯乡侯，六百户。中平二年
卒，年六十六。赠车骑将军印绶，位特进，谥曰昭列侯。
子松嗣，官至宗正。